b'\n_START_ARTICLE_\n153 Hilda\n_START_SECTION_\nRata\n_START_PARAGRAPH_\nHilda kiert\xc3\xa4\xc3\xa4 Aurinkoa p\xc3\xa4\xc3\xa4vy\xc3\xb6hykkeen ulko-osissa, ja se on 3:2 rataresonanssissa Jupiterin kanssa. T\xc3\xa4m\xc3\xa4 tarkoittaa sit\xc3\xa4 ett\xc3\xa4 Hilda kiert\xc3\xa4\xc3\xa4 Auringon kolmesti ajassa, jossa Jupiter suorittaa kaksi kierrosta. Asteroidin radan eksentrisyys on noin 0,138, inklinaatio 7,83\xc2\xb0 ja kiertoaika 7,92 vuotta. Hilda on Hilda-ryhm\xc3\xa4n nimikkokappale. Ryhm\xc3\xa4 on samanlaisessa resonanssissa Jupiterin kanssa kuin Hilda itsekin. Ryhm\xc3\xa4n j\xc3\xa4senten radat ovat resonanssin vuoksi vakaita. Hilda ryhm\xc3\xa4 on samanlaisilla radoilla liikkuvien pikkuplaneettojen joukko, jotka eiv\xc3\xa4t ole syntyneet yhden kappaleen hajotessa osiin. Ne muistuttavatkin t\xc3\xa4ss\xc3\xa4 suhteessa Kuiperin vy\xc3\xb6hykkeell\xc3\xa4 Neptunuksen kanssa 2:3 resonanssissa olevia plutinoita. Hildan lis\xc3\xa4ksi Hilda-ryhm\xc3\xa4\xc3\xa4n kuuluu satoja muita asteroideja.'